Document ID: 32002R0748

Komission asetus (EY) N:o 748/2002,
annettu 29 päivänä huhtikuuta 2002,
tiettyjen Unkarista peräisin olevien jalostettujen maataloustuotteiden Euroopan yhteisöön suuntautuvaan tuontiin sovellettavien tariffikiintiöiden suspendoimisesta ja avaamisesta sekä asetuksen (EY) N:o 1477/2000 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 6 päivänä joulukuuta 1993 annetun neuvoston asetuksen (EY) N:o 3448/93(1), sellaisena kuin se on viimeksi muutettuna asetuksella (EY) N:o 2580/2000(2), ja erityisesti sen 7 artiklan 2 kohdan,
ottaa huomioon Euroopan yhteisöjen ja niiden jäsenvaltioiden sekä Unkarin tasavallan Eurooppa-sopimuksen kauppaa koskevien määräysten mukauttamista koskevan pöytäkirjan tekemisestä Itävallan tasavallan, Suomen tasavallan ja Ruotsin kuningaskunnan Euroopan unioniin liittymisen ja Uruguayn kierroksen maataloutta koskevien neuvottelujen tulosten, mukaan lukien voimassa olevan etuusjärjestelyn parannukset, huomioon ottamiseksi 22 päivänä lokakuuta 1998 tehdyn neuvoston päätöksen 1999/67/EY(3) ja erityisesti sen 2 artiklan,
sekä katsoo seuraavaa:
(1) Neuvoston ja komission päätöksellä 93/742/Euratom, EHTY, EY(4) hyväksytyn, yhdeltä puolen Euroopan yhteisöjen ja niiden jäsenvaltioiden sekä toiselta puolen Unkarin tasavallan välisen Eurooppa-sopimuksen pöytäkirjassa N:o 3 määrätään kauppajärjestelmästä, joka koskee kyseisessä pöytäkirjassa lueteltuja valmistettuja maataloustuotteita.
(2) EY:n ja Unkarin assosiointineuvoston 16 päivänä huhtikuuta 2002 tekemällä päätöksellä N:o 2/2002(5), joka koskee Eurooppa-sopimuksen pöytäkirjassa N:o 3 määriteltyjä valmistettuja maataloustuotteita koskevan kauppajärjestelmän parantamista, muutettiin Eurooppa-sopimuksen pöytäkirjaa N:o 3 tariffikiintiöiden määrän sekä alennettujen maatalouden maksuosien ja lisätullien laskentajärjestelmän osalta. Muutoksia sovelletaan 1 päivästä tammikuuta 2002.
(3) Näin ollen olisi suspendoitava komission asetuksella (EY) N:o 2542/2001(6) vuodeksi 2002 avattujen, yhteisöön tuotavia Unkarista peräisin olevia tuotteita koskevien tariffikiintiöiden soveltaminen ja avattava uudet pöytäkirjan N:o 3 liitteen I mukaiset vuotuiset kiintiöt. On syytä säätää, että vuodeksi 2002 uudet kiintiöt avataan 1 päivästä tammikuuta 31 päivään joulukuuta. Lisäksi olisi täsmennettävä, että asetuksessa (EY) N:o 2542/2001 säädettyjen tariffikiintiöiden mukaisesti jo tuotujen Unkarista peräisin olevien tuotteiden on katsottava olevan osa uusia tariffikiintiöitä. Tässä yhteydessä on syytä muistuttaa, että näihin tuotteisiin sovellettujen tuontitullien mahdollinen palautus toteutetaan tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93(7), sellaisena kuin se on viimeksi muutettuna asetuksella (EY) N:o 444/2002(8), 878-898 artiklan säännösten mukaisesti.
(4) Olisi säädettävä, että Unkarille avattuja tariffikiintiöitä hallinnoidaan asetuksen (ETY) N:o 2454/93 mukaisesti.
(5) On syytä poistaa asetuksen (EY) N:o 3448/93 soveltamisalaan kuuluvien tavaroiden yhteisöön kohdistuvaan tuontiin 1 päivästä heinäkuuta 2000 sovellettavat alennetut maatalouden maksuosat sekä lisätullit, jotka on määritetty yhteisön ja Unkarin välisen Eurooppa-sopimuksen puitteissa komission asetuksella (EY) N:o 1477/2000(9), jota on viimeksi muutettu asetuksella (EY) N:o 176/2002(10).
(6) Tämän vuoksi asetus (EY) N:o 1477/2000 on muutettava vastaavasti.
(7) Tässä asetuksessa säädetyt toimenpiteet ovat Euroopan yhteisön perustamissopimuksen liitteeseen I kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevän hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Suspendoidaan asetuksen (EY) N:o 2542/2001 liitteellä IV avattujen tariffikiintiöiden soveltaminen 1 päivästä tammikuuta 2002.
2. Avataan vuosittain 1 päivästä tammikuuta 31 päivään joulukuuta liitteiden I ja II mukaiset yhteisön tariffikiintiöt Unkarista peräisin oleville tuotteille.
Vuodeksi 2002 ne avataan 1 päivästä tammikuuta 31 päivään joulukuuta 2002.
3. Liitteessä I oleviin tuotteisiin sovellettavat tariffikiintiöt vapautetaan tullista.
4. Liitteessä II mainittujen tariffikiintiöiden rajoissa vastaaviin tuotteisiin sovelletaan tullia, joka on 0 % + 1,8 euroa / 100 kg / net eda. Tullin vuotuinen alennus on 1 päivästä tammikuuta 2003 alkaen 10 %.
2 artikla
Ne tavaramäärät, joita tariffikiintiöt koskevat ja jotka on luovutettu vapaaseen liikkeeseen 1 päivästä tammikuuta 2002 alkaen asetuksen (EY) N:o 2542/2001 mukaisesti ennen tämän asetuksen voimaantuloa, sisällytetään liitteissä I ja II säädettyihin määriin.
3 artikla
Komissio hallinnoi 1 artiklan 2 kohdassa tarkoitettuja yhteisön tariffikiintiöitä asetuksen (ETY) N:o 2454/93 308 a, 308 b ja 308 c artiklan mukaisesti.
4 artikla
Muutetaan asetus (EY) N:o 1477/2000 seuraavasti:
1) Poistetaan 2 artiklan kolmas kohta.
2) Poistetaan liitteet V, VI, VII ja VIII.
5 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä tammikuuta 2002.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä huhtikuuta 2002.

Labels: 3
18
17